***K. Nagy Zsolt***

K, mint Korsós, Nagy Zsolt neve előtt a K. betű a mesterségére utal. Faluhelyen, ahol korábban gyakoriak voltak az azonos családnevek, ezzel különböztették meg az embereket. A család neve már az 1681-es dézsmajegyzékben is így szerepelt, a híres nádudvari kemencésedény-készítő iparosdinasztiát jegyezte.   
A fazekassággal születése óta kapcsolatban van. Nem tanulta, szülei és nagyapja voltak a mesterei.

2005-ben megkapta a Népművészet Ifjú Mestere címet majd 2006-ban a népi iparművész minősítést is. K. Nagy Zsolt-féle tipikus nádudvari fekete kerámiák és a sokféle színes kerámiaedény ma is országszerte ismert és kelendő. Az asztalon is láthattuk, hogy a hagyományos motívumkincs felhasználásával készülő kerámia használati tárgyak nem csak nagyon mutatósak, hanem egyaránt használhatók hagyományos kemencében, modern sütőben és grillrácson is. Emellett sokat elmond, hogy a hagyomány őrzéséért és a magas minőségért a Nemzeti Parki Termék védjegyet is kiérdemelték.

Kerámiatermékeikkel továbbviszik a négyszázötven éves hagyományt, miközben a XXI. század követelményeit az agyag nyelvén megformálva, szinte észrevétlenül, újabb értékeket is teremtenek.

A fekete kerámia K. Nagy Zsolt egyik hagyományos terméke. Szépséges, kecses formájú, fényes fekete edények kerülnek ki keze közül, amelyek alapanyagáért nem kell messzire mennie. Nádudvar határából, a Hortobágyi Nemzeti Park területéről származó agyag izgalmas folyamat végén válik engedelmessé, formázásra, égetésre alkalmassá. Ebből azonban csak a fekete kerámia vagy a cserép készül. A színes termékek jelentik ma már a fő profilt, ezek erős samott alapanyaga saját receptjük szerint készül, a titkát csak ők és a gyerekeik ismerik. Nem véletlenül, hiszen a szülei példáját követve, ő is átplántálta a gyerekeibe a szakma szeretetét.